Det våde vejr betyder travlhed for de danske bjærgningsselskaber. For dem er regn lig med god omsætning.

De store vandmasser betyder overarbejde i stor stil for Benvi Pedersen, der driver bjærgningsfirmaet Viking i Bindslev. - Det er lastbiler, det er busser, det er kurerbiler, postbiler - det er også folk, der skal ud at kigge til deres sommerhuse. Vi har næsten mere at lave, end hvis der var kommet en dynge sne. For selvom landskabet er vådt i stedet for hvidt, er det stadig godt vejr for en bjærgningsmand. Og med regnvejr i langtidsprognoserne er der udsigt til et travlt forår for Benvi og hans 10 ansatte i Bindslev. - Der er jo bundløst alle steder. Nu er jeg spændt på at se, når bønderne skal i jorden. Der står jo blankt vand på markerne. Og med de køretøjer, de har i dag, kan de nemt komme til at sidde fast, fortæller Benvi Pedersen. Så mens de fleste håber på tørvejr, er regnen med til at holde Benvis humør helt i top et stykke tid endnu.